Knud Erik Kirkegaard (KF), 1998-06-10:
Den konservative ordfører, hr. Brian Mikkelsen, kan ikke være til stede, og derfor skal jeg på hans vegne fremføre følgende: Det Konservative Folkeparti er som bekendt ikke en del af den gruppe af forligspartier, som står bag den nuværende folkeskolelov. Partierne bag loven har nu indgået en aftale om betaling for ekskursioner, lejrskoler og skolerejser på baggrund af den kritik, som har været rejst på grund af den manglende lovhjemmel til opkrævning af deltagerbetaling på området.
Det er fornuftigt nok, og jeg skal da også indledningsvis sige, at vi kan støtte lovforslaget.
Fra De Konservatives side er vi generelt ikke imod brugerbetaling og kan derfor heller ikke være modstandere af, at man betaler for det, man får.
Det er et ganske naturligt og sundt princip, men det er ikke naturligt at opkræve penge for noget, som ifølge grundloven er gratis.
Det er vigtigt med klare regler på området, og forslaget imødekommer også efter vores opfattelse de kritikpunkter, som ombudsmanden påpegede i sin redegørelse til Folketinget i november sidste år.
Det er også vigtigt for os, at den sociale slagside, som betaling for skolerejser kan få, nu i princippet ophører.
For der findes familier, som hverken kan fremtrylle 500 eller 1000 kr. af et månedsbudget til en skolerejse.
Og problemet bliver ikke mindre, hvis der i familien er flere børn, som skal afsted på næsten samme tid.
Hverken forældrene eller børnene - især ikke børnene - i disse familier må blive tabere i det spil, hvor det gælder om, at skoleklassen kommer så langt væk fra skolen som muligt.
Vi hilser derfor med tilfredshed, at den sociale retfærdighed nu bliver sikret.
Med dette lovforslag bliver det understreget, at ingen elever kan udelukkes fra hverken ekskursioner, lejrskoler eller skolerejser på grund af manglende betaling eller andre ydelser.
Endvidere bliver det fastslået, at det er kommunerne, der skal afholde alle udgifter, der er en nødvendig forudsætning for gennemførelse af ekskursioner og lejrskoler, ligesom det er kommunerne, der som minimum skal afholde udgifterne til lærernes deltagelse i skolerejser.
Med lovforslaget gøres det mere klart, hvad der forstås ved undervisning i folkeskolen.
Langt størstedelen af de gennemførte aktiviteter i folkeskolen er at betragte som folkeskolens kerneydelser, og dermed påhviler det også kommunerne at dække udgifterne hertil.
Imidlertid er det også skolens rejseaktiviteter, der har skabt tvivl om lovhjemmelen til at opkræve betaling for disse ikkekerneydelser.
Og jeg kan i øvrigt tilslutte mig de bemærkninger, der kom fra Ventres ordfører om, at der nok kan findes eksempler på aktiviteter, der er lige lovlig ekstravagante.
For i bemærkningerne er det nævnt, at der er optaget forhandlinger med kommunerne, men ministeriet skønner, at der ikke er økonomiske konsekvenser som følge af forslaget, men måske kunne kommunerne have en anden opfattelse af dette spørgsmål.
Jeg vil endvidere bede ministeren oplyse, om regeringen er villig til at imødekomme et eventuelt økonomisk krav fra kommunernes side, ganske i henhold til det såkaldte DUT-princip.
Men med disse bemærkninger kan vi i øvrigt som tidligere nævnt støtte lovforslaget.